internet vaartha 177 Views
హైదరాబాద్‌ : తెలంగాణ సెపక్‌తక్రా సంఘం ఆధ్వర్యంలో 19వ జాతీయ సబ్‌ జూనియర్‌ సెపక్‌తక్రా బాలబాలిక చాంపియన్‌షిప్‌ బుధవారం నాడు చదర్‌ఘట్‌లోని విక్టరీ క్రీడామైదానంలో ఘనంగా ప్రారంభం అయ్యాయి. ఈ పోటీల ప్రారంభోత్సవానికి ముఖ్య అతిథిగా నగర మేయర్‌ బొంతు రాం మోహన్‌ పోటీలను ప్రారంభించారు. ఈ సంద ర్భంగా ఆయన మాట్లాడుతూ జాతీయ పోటీలలో పాల్గొంటున్న క్రీడా కారులకు ఎలాంటి లోటు పాట్లు లేకుండా చూసుకోవాలని అయన అన్నారు. క్రీడలకు రాష్ట్ర ముఖ్యమంత్రి చంద్రశేఖర్‌రావు అత్యధిక ప్రధాన్యత ఇస్తున్నారని అయన చెప్పారు. క్రీడలు శారీరక మానసిక వికాసానికి ఎంతగానో ఉపయోగపడుతాయని చెప్పారు. గ్రేటర్‌ హైదరాబాద్‌లో కూడా క్రీడలలో క్రీడాకారులను ప్రోత్సహించడం జరుగుతుందని చెప్పారు. మే నెలలో వేసవి శిక్షణ శిబిరాలను 12 వందల క్రీడా మైదానాల్లో విజయవంతంగా నిర్వహించడం జరిగిందని ఈ సందర్భంగా చెప్పారు. వివిధ భారతదేశం నలు మూలల నుంచి వచ్చిన క్రీడాకారులకు అన్ని ఏర్పాట్లు చేస్తామని చెప్పారు. గౌరవ అతిథిగా విచ్చేసిన శాసన సభ్యులు రాజ్‌సింగ్‌ మాట్లాడుతూ తన నియోజకవర్గంలో ఈ జాతీయ సెపక్‌తక్రా పోటీలను నిర్వహించడం నాకు ఎంతో గొప్ప అనుభుతిని ఇస్తుందని చెప్పారు. భారతదేశంలో క్రీడలకు ప్రధాన మంత్రి నరేంద్ర మోడి అత్యధిక ప్రధాన్యత ఇస్తున్నారని చెప్పారు. క్రీడల వలన ఆరోగ్యం ఉల్లాసంగా ఉంటుందని ఆయన చెప్పారు. తెలంగాణ రాష్ట్రం వచ్చిన తరువాత బారీ ఎత్తున జాతీయ పోటీలను నిర్వహించడం ఎంతో సంతోషాన్ని కలిగిస్తుందని చెప్పారు. ఇంక ఈ కార్యక్రమంలో భారత సెపక్‌తక్రా కార్యదర్శి యోగేందర్‌ సింగ్‌, ఒలింపిక్‌ ఆఫ్‌ తెలంగాణ అధ్యక్షుడు కె.రంగారావు, కార్పోరేటర్‌ మమతా గుప్తా, రాష్ట్ర సెపక్‌తక్రా సంఘం ప్రధాన కార్య దర్శి ఎస్‌.ఆర్‌.ప్రేమ్‌రాజ్‌, టోర్నమెంట్‌ కార్య నిర్వాహకకార్యదర్శి డి.శ్రీనివాస్‌, వివిధ రాష్ట్రాలకు చెందిన క్రీడాకారులు, కోచ్‌లు పాల్గొన్నారు.